2009. augusztus 12-én, egy Tunézia elleni barátságos mérkőzésen mutatkozott be az elefántcsontparti válogatottban. Részt vett a 2010-es afrikai nemzetek kupáján. Mindhárom csoportmérkőzésen kezdő volt, csapata azonban az Algéria elleni negyeddöntőben búcsúzott. Ugyancsak tagja volt a 2010-es világbajnokságon szereplő csapatnak, azonban az "Elefántok" nem jutottak tovább a csoportból. A 2012-es afrikai nemzetek kupáján az első két csoportmeccsen, majd az elődöntőben és a döntőben is a kezdőcsapatban kapott helyet, a Zambia elleni fináléban belőtte az első büntetőt a tizenegyes párbajban, azonban így is elvesztették az utolső mérkőzést, Zambiáé lett a trófea. A következő évi kontinentális tornán a negyeddöntőben elszenvedett 2-1-es vereség alkalmával Nigéria ellen rúgta az első válogatott gólját. Tagja volt a 2015-ös afrikai nemzetek kupáját megnyerő válogatottnak.